«Davlat xaridlari jarayonidagi manfaatlar to‘qnashuvini aniqlash talab etiladi» – Tanzila Norboyeva

«Murojaatnomada Davlat xaridlari sohasini takomillashtirishga alohida e’tibor qaratildi. Bu ham bevosita Budjet qo‘mitasi faoliyatiga taalluqlidir.
O‘tgan yili davlat xaridlarini amalga oshirishda ochiqlik va shaffoflik ta’minlanishi ortidan amaliyotdagi ko‘plab muammolar, xato va kamchiliklar ma’lum bo‘ldi. Bu hol jamoatchilik o‘rtasida, jumladan OAVda keng muhokamalarga, noroziliklarga ham sabab bo‘ldi.
Shundan kelib chiqib, joriy yilda bu borada parlament nazoratini kuchaytirish, xususan, quyidagi asosiy jihatlarga e’tibor qilish lozim. Avvalo, davlat xaridlari ustidan nazoratni olib borishda jamoatchilik bilan hamkorlikda ishlash, uning fikrini inobatga olish mexanizmlarini joriy qilish kerak.
Davlat xaridlari jarayonidagi manfaatlar to‘qnashuvini aniqlash va ularning oldini olish mexanizmlarini kuchaytirish, qolaversa, aniqlangan har bitta holat yuzasidan mas’ullarga so‘rov yuborish, ularning izohini eshitish, kerak bo‘lsa, ular faoliyatiga qat’iy qonuniy baho berish choralarini ko‘rish talab etiladi», — deya Tanzila Norboyevaning so‘zlarini keltirmoqda Kun.uz muxbiri.
Senat raisi davlat xaridlari sohasidagi korrupsion holatlar va shu kabi muhim masalalarda Korrupsiyaga qarshi kurashish agentligining faoliyatini tanqid qildi hamda parlamentda agentlikning hisobotini doimiy tarzda eshitib borish tizimini yo‘lga qo‘yishni taklif etdi.
«Shu o‘rinda e’tiboringizni bir jihatga qaratib o‘tmoqchi edim. Bu kabi dolzarb masalalar yuzasidan Korrupsiyaga qarshi kurashish agentligi bilan o‘zaro hamkorlikni kuchaytirish muhim. Davlat rahbari tomonidan agentlikka keng vakolatlar berildi, korrupsiyaga qarshi kurashishda asosiy vakolatli organga aylantirildi.
Ammo o‘tgan davr mobaynida agentlik faoliyatida parlament, shu jumladan Senat bilan yoki bevosita Sud-huquq va korrupsiyaga qarshi kurashish qo‘mitamiz bilan hamkorligi deyarli kuzatilmadi va bu yo‘nalishda tashabbuskorlik ham sezilmadi.
Shundan kelib chiqib, tegishli qo‘mitalar Aksilkorrupsiya agentligi bilan o‘zaro hamkorlikni kuchaytirishi, murojaatnomada keltirilgan o‘ta dolzarb masalalar bo‘yicha agentlikning hisobotini doimiy tarzda eshitib borish tizimini yo‘lga qo‘yish yaxshi samara beradi», — deydi u.
Eslatib o‘tamiz, Prezident Shavkat Mirziyoyev 29 dekabr kuni parlamentga murojaatida bundan buyon barcha davlat xaridlari jamoatchilik va parlament nazoratida bo‘lishini ta’kidlagan edi.
Andijonda davlat obektlarini qurish qarindosh-urug‘lar o‘rtasida taqsimlab olingan
Jizzax viloyati hokimining qiziga tegishli kompaniya 1,9 mlrd so‘mlik yana bir tenderni yutib olgani ma’lum bo‘ldi
Xorazmda o‘nlab obektlarni tendersiz berib yuborgan mansabdorlarning boshqa jinoyatlari bo‘yicha ham tergov boshlandi
«Jizzaxcha tender-2». Jizzax viloyati «zamhokim»ining qarindoshlari bir necha yuz milliardlik davlat buyurtmalarini qo‘lga kiritgani ma’lum bo‘ldi